ET-uitspraak volgende maand verwag | Maroela Media
ET-uitspraak volgende maand verwag
Die verhoor van twee mense wat beskuldig word van die moord op Eugene Terre’Blanche is Donderdag in die rondgaande hof in Ventersdorp uitgestel tot aanstaande maand wanneer uitspraak gelewer sal word.
Regter John Horn het die saak tot 22 Mei uitgestel wanneer hy sy uitspraak sal lewer. Chris Mahlangu en ŉ jeugdige word beskuldig van die moord op Terre’Blanche op sy plaas buite Ventersdorp op 3 April 2010. Albei het onskuldig gepleit op aanklagte van moord, huisbraak en roof met verswarende omstandighede. Mahlangu en die jeugdige het nie getuig nie. Die staat en die verdediging het verlede week hul sake afgesluit. Regter Horn het die jeugdige, wat Sondag sy 18de verjaarsdag vier, ŉ gelukkige verjaarsdag toegewens. Die jeugdige se regsverteenwoordiger, Norman Arendse, het vroeër Donderdag tydens sy slotbetoë aangevoer dat werkers op Terre’Blanche se plaas uitgebuit is. Hy het ook gesê dat Terre’Blanche graag “die reg in eie hande geneem het” met verwysing na die aanranding van ŉ petroljoggie in 1993. Mahlangu se regsverteenwoordiger, Kgomotso Tlouane, het Donderdag weer sy kliënt se bewerings dat hy deur Terre’Blanche gesodomiseer is geopper. Die staat het die bewerings as “opmaak-stories” afgemaak. Die staat het gevra dat albei beskuldigdes skuldig bevind word aan al die aanklagte teen hulle.
Bejaarde sterf na botsing met taxi